钦定古今图书集成/明伦汇编/交谊典/第109卷 > 《元和辨谤略序》唐·次
## 钦定古今图书集成/明伦汇编/交谊典/第109卷 > 《元和辨谤略序》唐·次

臣闻乾坤定而上下分矣，至于播四时之候，遂万物
之宜，在验乎妖祥之二气。祥气降则为丰为茂，妖气
降则为沴为灾，君臣立而卑高隔矣。至于处神明之
奥，询献纳之辞，在审乎邪正之二说。正言胜则为忠
为谠，邪言胜则为谗为谀。故《诗》云：“萋兮斐兮，成是贝
锦。”刺其组织之甚巧也。语曰：“邪径败良田，谗口乱善
人恶其莠，言之蠹政也。”盖谓似信而诈，似忠而非，便
便可以动心，捷捷可以乱听，岂止鹈鴂彤丹，薏苡惑
珠者哉！况立国立家，自中徂外，道偏则刑罚不中，谗
胜则忠孝靡彰。逖览前闻，缅思近古，招贤容鲠，远佞
嫉邪。虑之则深，防之未至。伏惟睿圣文武皇帝陛下，
垂衣御㝢，化洽文明。谟猷博访于缙“绅，旌贲屡臻于
岩穴，尚复广四目，周四聪，制治皆在于未萌，作范将
垂于不朽。”乃诏掌文之臣令孤楚等，上自周汉，下洎
隋朝，求史籍之忠贤，罗谗夫之事迹，叙瑕衅之本末，
纪谣咏之浅深，编次指明，勒成十卷。昔虞舜有堲谗
之命，我皇修辨谤之书，千古一心，同垂至理。将俟法
宫退日昃之政，别殿“备乙夜之观”，则圣虑先辨，谤何
由兴？上天不言，而人自信矣。